
PROIECT DIDACTIC
al primei lecții „INDEPENDENȚA CARE NE UNEȘTE”[footnoteRef:1] [1:  Proiectele didactice au fost elaborate cu suportul proiectului Consiliului Europei „Educație pentru democrație în Republica Moldova”] 


Clasa: a V-VI-a
Data: 1 septembrie 2026
Competențe pentru cultură democratică:
· Valorizarea libertății, demnității și a drepturilor omului; 
· Prețuirea diversității culturale, pornind de la ideea că, deși suntem diferiți, toți suntem Moldova;
· Respect față de țară, simbolurile statului și memoria istorică; 
· Asumarea responsabilității pentru propriile alegeri, comportamente și consecințele acestora; 
· Spirit civic și sentiment de apartenență; 
· Abilități de ascultare și observare;
· Abilități de gândire critică și analitică; 
· Cooperare, solidaritate și unitate;
· Înțelegerea cunoștințelor referitoare la independență, libertate, comunitate, țară. 

Mesajul central al lecției:
Independența este o mare realizare istorică și o responsabilitate comună. Ea se consolidează atunci când oamenii respectă demnitatea și drepturile celorlalți, prețuiesc diversitatea, participă la viața comunității și contribuie, prin alegerile și acțiunile lor, la binele comun.
Deși avem experiențe, opinii și tradiții diferite, toți suntem Moldova. Independența ne unește în jurul libertății, al apartenenței și al responsabilității de a construi împreună țara.

Tipul lecției: formare de valori și atitudini

Obiective operaționale:
Elevii/elevele sunt capabili/capabile:
· să explice, prin propriile cuvinte, semnificația Independenței Republicii Moldova;
· să manifeste respect pentru simbolurile Republicii Moldova;
· să identifice modalități prin care elevii pot contribui la binele comunității și al țării;
· să reflecteze asupra relației dintre propria independență și independența țării.

Strategii didactice:
a) Forme de organizare: frontal, grupuri mici, grupul mare.
b) Metode și procedee: asocieri libere, discuția ghidată, autoreflecția, reflecția.
c) [bookmark: _heading=h.1150t4m05v3g]Resurse: imagini cu simbolurile statului, harta Republicii Moldova, Declarația de Independență etc.
d) Organizarea clasei: elevii așezați în semicerc și în grupuri de lucru.


	Etapele lecției
	Desfășurarea activității

	Evocare
	Activitatea: Experiențele independenței
Profesorul organizează clasa în trei zone numite generic:
Decid singur/ă
Decidem împreună
Decid cei care ne reprezintă
Cadrul didactic citește pe rând câte un enunț, iar elevii se deplasează în zona care corespunde experienței lor. Elevii împărtășesc experiența și dacă este cazul schimbă decizia/zona. 
· Ce carte citesc în timpul liber?
· Ce pagini sau persoane urmăresc pe rețelele sociale?
· Ce activitate se organizează în clasă?
· Care sunt regulile în timpul unei excursii?
· Cum îmi organizez ziua de naștere?
· Cum este amenajat parcul din localitate?
· Ce monument să avem în localitate?
· Ce legi are un stat?
· Ce direcție urmează o țară? etc.

Reflecție:
· Ce ați observat în timpul activității?
· Ce experiențe comune ați observat?
· Ce este diferit?
· Cum vă dați seama că sunteți independenți?
· Ce simți când ești independent/ă?
· Cine sau ce te-a susținut să devii independent/ă?
· Care a fost drumul tău către independență?
· Ce obstacole ai întâlnit?
· Cum le-ai depășit?
· Cum poți susține colegii pentru a-și manifesta independența?

„Așa cum oamenii își doresc să fie liberi și să ia propriile decizii, și o țară își dorește să-și hotărască singură prezentul și viitorul. Unele decizii le luăm singuri, altele le luăm împreună, iar deciziile importante pentru o țară sunt luate de cetățeni și de instituțiile care îi reprezintă.”

	Realizarea sensului
	Activitatea: Misiunea 35
Cadrul didactic explică contextul zilei de 27 august 1991, atunci când Parlamentul a votat Declarația de Independență a Republicii Moldova.

Elevii formează 4 grupuri și fiecare are câte o misiune. 

Misiunea 1 - Momentul 27 august 1991
Elevii primesc cartonașe cu evenimente, imagini și enunțuri scurte. Sarcina lor este să le organizeze în ordinea stabilită de grup.

Misiunea 2 - Semnele unei țări libere
Elevii reconstituie drapelul și stema Republicii Moldova din piese de puzzle sau confecționate din hârtie colorată/alte resurse.

Misiunea 3 - Toți suntem Moldova
Pe o hartă a Republicii Moldova, elevii marchează localitatea în care trăiesc, o localitate în care s-au născut sau locuiesc bunicii, un loc pe care l-au vizitat, un loc din țară pe care ar dori să-l vadă,  un loc important pentru istoria, cultura sau natura noastră.

Misiunea 4 - Noi construim comunitatea și țara
Elevii discută situații, de exemplu, un parc este plin de deșeuri,  un monument din localitate este deteriorat, pe internet circulă o informație falsă despre școală sau comunitate, elevii vor să îmbunătățească terenul de sport, dar nu știu cui să se adreseze. Misiunea lor este să identifice soluții. 

Reflecție:
· Ce ați descoperit nou despre țara noastră?
· Ce elemente comune ați observat?
· Ce ați simțit fiind conectați cu simbolurile țării?
· În ce fel simbolurile reflectă independența țării?
· Prin ce contribuie fiecare la independența țării?

	Reflecție
	Activitatea: Scrisoare pentru 2061
Pe tablă, profesorul desenează/proiectează  o linie cronologică 
1991 – 2026 – 2061 (70 ani de Independență) 

Elevii își imaginează că se află în anul 2061. Pe stickere/ foițe de notițe scriu - „Republica Moldova în care trăiesc este o țară…”
Apoi revin în anul 2026 și completează:
„Pentru această Moldovă, încep de astăzi să…”
Mesajele sunt plasate pe un poster „Construim împreună Moldova”

Reflecție:
· Ce au în comun independența personală și independența țării?
· Ce este diferit? 
· Cum relaționează între ele?
· Ce ai descoperit nou despre tine?
· Ce ai aflat nou despre Republica Moldova?
· Care este angajamentul tău pentru Republica Moldova în următorii 35 de ani?
· Ce vei împărtăși cu familia despre Independența care ne unește?

	Extindere
	Elevii scriu un mesaj de recunoștință pentru autorii Declarației de Independență și decid modalitatea expedierii acestuia către destinatari. 

„Recunoștința și aprecierea față de oameni și țară sunt prețioase pentru că spunem: TE VĂD ȘI ÎMI PASĂ. Astfel vedem țara noastră tot mai unită și mai prosperă. Prin a ne face vocea auzită și a transmite mesaje susținătoare, contribuim la consolidarea sentimentului de apartenență la familie, comunitate, țară.”





Independența Republicii Moldova: repere istorice 1989–2026
	Timp istoric
	Eveniment

	26 martie 1989
	Alegerile pentru Congresul Deputaților Poporului al URSS permit afirmarea reprezentanților mișcării naționale din RSS Moldovenească și aduc în prim-plan revendicările privind limba, drepturile naționale, democratizarea și suveranitatea.

	20 mai 1989
	Congresul Mișcării Democratice constituie Frontul Popular din Moldova, care devine principala forță civică și politică a mișcării de renaștere și eliberare națională.

	27 august 1989
	Marea Adunare Națională de la Chișinău, desfășurată cu participarea a sute de mii de oameni, solicită oficializarea limbii române, revenirea la grafia latină, reafirmarea simbolurilor naționale și extinderea suveranității republicii.

	31 august 1989
	Sunt adoptate legile privind statutul limbii de stat și revenirea la grafia latină, marcând un moment definitoriu al renașterii naționale și al desprinderii de politica sovietică de rusificare.

	25 februarie–10 martie 1990
	Au loc primele alegeri legislative desfășurate în condiții de competiție politică reală. Legislativul ales, cunoscut ulterior drept Primul Parlament, va adopta actele fundamentale privind suveranitatea și independența Republicii Moldova.

	27 aprilie 1990
	Tricolorul albastru-galben-roșu, purtând Stema de Stat, este adoptat ca Drapel de Stat al RSS Moldovenești, devenind un simbol al afirmării identității naționale.

	23 iunie 1990
	Este adoptată Declarația de Suveranitate, care consacră caracterul unitar și indivizibil al republicii, precum și supremația Constituției și a legislației sale asupra legislației unionale.

	19–21 august 1991
	Eșecul tentativei de lovitură de stat de la Moscova slăbește decisiv autoritatea centrului unional și accelerează proclamarea independenței republicilor sovietice.

	27 august 1991
	Parlamentul proclamă Independența Republicii Moldova și adoptă Declarația de Independență, în prezența Marii Adunări Naționale. Actul fondator este votat de cei 277 de deputați prezenți.

	27 august–decembrie 1991
	România este primul stat care recunoaște independența Republicii Moldova, chiar în ziua proclamării acesteia, fiind urmată de alte state. În contextul încetării existenței URSS, sunt puse bazele relațiilor externe ale noului stat suveran.

	30 ianuarie–2 martie 1992
	Republica Moldova este admisă în Conferința pentru Securitate și Cooperare în Europa, iar la 2 martie devine membră a Organizației Națiunilor Unite, obținând consacrarea internațională multilaterală a independenței sale.

	martie–iulie 1992
	Conflictul armat de pe Nistru pune în pericol independența și integritatea teritorială a statului. La 21 iulie, Republica Moldova și Federația Rusă semnează acordul de încetare a focului, fiind instituită Zona de Securitate.

	4 februarie/
25 aprilie 1993
	Este instituită Misiunea CSCE, ulterior OSCE, în Republica Moldova, cu mandatul de a sprijini identificarea unei soluții politice durabile pentru conflictul transnistrean.

	29 noiembrie 1993
	Leul moldovenesc este introdus în circulație, consolidând independența economică și capacitatea statului de a promova o politică monetară proprie.

	27 februarie 1994
	Au loc primele alegeri parlamentare generale organizate după proclamarea independenței, în baza unui sistem pluripartid, marcând consolidarea cadrului parlamentar propriu al statului.

	16 martie 1994
	Republica Moldova aderă la programul NATO „Parteneriat pentru Pace”, dezvoltând cooperarea în domeniul securității și apărării, cu respectarea neutralității sale constituționale.

	29 iulie 1994
	Parlamentul adoptă Constituția Republicii Moldova, intrată în vigoare la 27 august. Legea fundamentală consacră Republica Moldova drept stat suveran, independent, unitar și indivizibil, organizat potrivit principiilor democratice și neutralității permanente.

	13 iulie 1995
	Republica Moldova devine membră a Consiliului Europei, asumând standardele europene privind democrația, statul de drept și respectarea drepturilor omului.

	24 iulie 1997
	Parlamentul ratifică Convenția Europeană a Drepturilor Omului. În același an, Republica Moldova participă la constituirea inițiativei regionale GUAM, întemeiată pe cooperare, suveranitate, integritate teritorială și securitate.

	1 iulie 1998
	Intră în vigoare Acordul de Parteneriat și Cooperare dintre Republica Moldova și Uniunea Europeană, care instituie primul cadru juridic amplu pentru dialog politic, reforme și cooperare economică.

	18–19 noiembrie 1999
	La Summitul OSCE de la Istanbul, Federația Rusă își asumă angajamentul de a-și retrage forțele și munițiile de pe teritoriul Republicii Moldova. Angajamentul devine un reper diplomatic important, fără a fi însă îndeplinit integral.

	26 iulie 2001
	Republica Moldova devine al 142-lea membru al Organizației Mondiale a Comerțului, integrându-se în sistemul comercial multilateral și asumând normele internaționale în domeniul comerțului.

	22 februarie 2005
	Este aprobat Planul de Acțiuni Republica Moldova–Uniunea Europeană, în cadrul Politicii Europene de Vecinătate, integrarea europeană devenind un cadru operațional pentru reformele interne și apropierea de Uniunea Europeană.

	aprilie–septembrie 2009
	Alegerile parlamentare din 5 aprilie sunt urmate de protestele violente din 7 aprilie și de o criză politică. Scrutinul repetat din 29 iulie permite constituirea Alianței pentru Integrare Europeană și încheie perioada majorității parlamentare comuniste.

	7 mai
2009
	Republica Moldova participă la lansarea Parteneriatului Estic al Uniunii Europene, platformă destinată aprofundării asocierii politice, integrării economice și contactelor dintre cetățeni.

	29 noiembrie 2013
	La Summitul Parteneriatului Estic de la Vilnius este parafat Acordul de Asociere dintre Republica Moldova și Uniunea Europeană, inclusiv Zona de Liber Schimb Aprofundat și Cuprinzător – DCFTA.

	5 decembrie 2013
	Curtea Constituțională stabilește că Declarația de Independență face corp comun cu Constituția și că denumirea „limba română”, prevăzută în actul fondator, prevalează asupra formulării divergente din articolul 13 al Constituției.

	28 aprilie 2014
	Este eliminată obligația de viză pentru călătoriile de scurtă durată în spațiul Schengen ale cetățenilor Republicii Moldova care dețin pașapoarte biometrice.

	27 iunie 2014
	Republica Moldova și Uniunea Europeană semnează, la Bruxelles, Acordul de Asociere, inclusiv Zona de Liber Schimb Aprofundat și Cuprinzător – DCFTA.

	1 septembrie 2014
	Începe aplicarea provizorie a Acordului de Asociere, inclusiv a DCFTA, consolidând apropierea politică și integrarea economică a Republicii Moldova în spațiul european.

	1 iulie
2016
	Acordul de Asociere dintre Republica Moldova și Uniunea Europeană intră pe deplin în vigoare, devenind principalul cadru juridic al apropierii politice și integrării economice europene.

	22 iunie 2018
	Adunarea Generală a Organizației Națiunilor Unite adoptă Rezoluția 72/282, prin care solicită retragerea completă și necondiționată a forțelor militare străine de pe teritoriul Republicii Moldova.

	3 martie 2022
	Republica Moldova depune cererea de aderare la Uniunea Europeană, deschizând o nouă etapă în parcursul său european.

	23 iunie 2022
	Consiliul European acordă Republicii Moldova statutul de țară candidată la aderarea la Uniunea Europeană, marcând trecerea de la relația de asociere la procesul de aderare.

	1 iunie 2023
	Republica Moldova găzduiește, la Bulboaca, Summitul Comunității Politice Europene, eveniment care îi consolidează vizibilitatea internațională și confirmă sprijinul european pentru suveranitatea și securitatea sa.

	14 decembrie 2023
	Consiliul European decide deschiderea negocierilor de aderare cu Republica Moldova, în baza recomandării Comisiei Europene și a progreselor înregistrate în realizarea reformelor.

	25 iunie 2024
	Prima Conferință interguvernamentală Republica Moldova–Uniunea Europeană marchează deschiderea oficială a negocierilor de aderare și începutul procesului sistematic de aliniere la acquis-ul Uniunii Europene.

	20 octombrie 2024
	În cadrul referendumului republican constituțional, majoritatea voturilor valabil exprimate susține modificarea Constituției în vederea consacrării integrării europene drept obiectiv strategic al Republicii Moldova. Rezultatele sunt confirmate de Curtea Constituțională la 31 octombrie.

	4 iulie 2025
	La Chișinău se desfășoară primul Summit Republica Moldova–Uniunea Europeană, care reafirmă perspectiva europeană a țării și sprijinul Uniunii Europene pentru reforme, securitate și dezvoltare.

	15 iunie 2026
	În cadrul celei de-a doua Conferințe de aderare Republica Moldova–Uniunea Europeană sunt deschise negocierile asupra Clusterului 1 „Elementele fundamentale”, care cuprinde statul de drept și drepturile fundamentale, funcționarea instituțiilor democratice, reforma administrației publice și criteriile economice.

	22 iunie 2026
	La Bruxelles se desfășoară cel de-al doilea Summit Republica Moldova–Uniunea Europeană, în cadrul căruia este reafirmat sprijinul european pentru suveranitatea, integritatea teritorială și viitorul european al țării.

	14 iulie 2026
	În cadrul celei de-a treia Conferințe de aderare Republica Moldova–Uniunea Europeană sunt deschise negocierile asupra Clusterului 6 „Relații externe”, care cuprinde relațiile externe și politica externă, de securitate și apărare.

	27 august 2026
	La 35 de ani de la proclamarea independenței, Republica Moldova este un stat suveran, independent și neutru, candidat la aderarea la Uniunea Europeană și aflat în proces activ de negociere. Consolidarea statului de drept, protejarea instituțiilor democratice și soluționarea pașnică a conflictului transnistrean rămân obiective esențiale pentru întărirea suveranității și integrității teritoriale.

